Taavi Kotka

Taavi Kotka (sündinud 21. jaanuaril 1979) on ettevõtja ja endine Eesti riigiametnik. 

Ta on olnud Majandus- ja Kommunikatsiooniministeeriumi side ja riigi infosüsteemide asekantsler (2013–2016) ning Eesti Infotehnoloogia ja Telekommunikatsiooni Liidu president (2009–2012). Taavi Kotka on pälvinud rahvusvahelist tähelepanu seoses e-residentsuse projekti juhtimisega.Denise Wall: "Thinkers 20: The Brightest Business Minds in Northern Europe" Nordic Business Report, 18.08.2016.

 Elukäik 
Taavi Kotka on lõpetanud Hugo Treffneri Gümnaasiumi"Webmedia juhiks sai Taavi Kotka" Postimees, 20.11.2006. ning õppinud informaatikat Tartu Ülikoolis (2001–2013) ja Tallinna Tehnikaülikoolis (2013–2014).

Aastatel 1998–2000 oli Kotka AS Andmevara programmeerija-analüütik. Aastatel 2000–2012 töötas ta Webmedias, algul peaanalüütikuna ja 2006. aastast Webmedia juhatuse esimehena. 2009–2012 oli ta Eesti Infotehnoloogia ja Telekommunikatsiooni Liidu president."Infotehnoloogia ja Telekommunikatsiooni Liidu uus president on Taavi Kotka" Postimees, 26.05.2009."ITL-i uueks presidendiks valiti Enn Saar" ERR, 30.11.2012.

Aastatel 2013–2016 töötas Taavi Kotka Majandus- ja Kommunikatsiooniministeeriumis IT-valdkonna asekantslerina."Taavi Kotka asub veebruarist tööle MKMi IT-asekantslerina" juhtimine.ee, 08.01.2013.Piret Järvis. Taavi Kotka lahkub asekantsleri kohalt erasektorisse – intervjuu ERR Uudised. 26.10.2016.

31. oktoobrist 2017 kuni 11. novembrini 2021 oli ta Viimsi vallavolikogu esimees.Viimsi volikogu valis esimeheks Taavi Kotka ERR Uudised, 31.10.2017.

Algatatud ühiskonnaedendusprojekte
E-residentsuse programm
2014. aastal pakkusid Taavi Kotka, Ruth Annus ja Siim Sikkut Arengufondi ideekonkursil välja idee "10 miljonit e-eestlast aastaks 2025", mis võitis konkursi auhinna: aastase stipendiumi suurusega 2000 eurot kuus. Stipendiumi abil alustati tööd e-residentsuse programmi ettevalmistuseks.Indrek Kald Arengufondi ideekonkursil kolm võitjat" Äripäev, 12.06.2014."10 miljoni eestlase" idee pääses Arengufondi konkursi kolme võitja sekka ERR, 12.06.2014. 

Eestist sai esimene riik maailmas, mis pakub väliskodanikele võimalust e-residendina osa saada oma arenenud digiriigi e-teenustest ning asutada Euroopa Liidu ettevõte 100% kaugteel ja asukohast sõltumata. 2024. aasta seisuga oli e-residentsuse saanud üle 121 600 inimese 185 riigist. E-residendid on asutanud üle 33 800 Eesti ettevõtte ja toonud Eesti riigikassasse 274 miljonit eurot tulu.E-residentsuse koduleht Vaadatud 10.02.2025.

Tüdrukute tehnoloogiaring
2018. aastal asutati Taavi ja Kerstin Kotka eestvõttel MTÜ HK Unicorn Squad ning pandi tööle tüdrukute tehnoloogiaring. Eesmärgiks on kasvatada 8–14-aastaste tüdrukute seas praktiliste ja põnevate ülesannete abil huvi tehnika, robootika ja loodusteaduste vastu. Tehnoloogiaringi tunde viivad läbi entusiastlikud lapsevanemad ja õpetajad üle Eesti. 2023. aastal pälvis tüdrukute huvihariduse liikumine HK Unicorn Squad Eesti teaduse populariseerimise auhinna.Taavi Kotka: kinkige oma tütardele droone ja roboteid ERR Eeter, 13.12.2023. Alates 2023. aasta sügisest korraldatakse koostöös Tallinna Tehnikaülikooliga Unicorn Squad PRO nime all kursuseid ka gümnaasiumiealistele tüdrukutele. 2024. aasta seisuga on programmist osa saanud ligi 4000 tüdrukut.Tehnoloogias ainult tüdrukud HK Unicorn Squadi koduleht. Vaadatud 20.01.2025.

Idufirma KOOS.io
2021. aastal asutas Taavi Kotka koos Ivo Mägi ja Antti Perliga idufirma KOOS.io. Ettevõtte idee on teha teenuste tarbimine kliendi jaoks tasuvaks ning luua ka kõige tavalisemate firmade ümber kogukonnad. Tarbijad saaksid kasu ettevõtte heast käekäigust ning motiveeriksid kliente jagama soovitusi, kuidas toodet või teenust parendada. Esialgu on Koos.io teenus suunatud rohkem idufirmadele, et nad saaksid anda võimaluse oma koostööpartneritele ja kaasaaitajatele saada osa ettevõtte võimalikust edust, ilma et peaks pakkuma aktsiaosakuid või optsioone.Taigar Väärtmaa.  Delfi Ärileht, 26.10.2022. Aprillis 2022 kaasati 4 miljonit eurot. Uut investeerimisringi juhtis fond Taavet + Sten, investorite seas olid Markus Villig, Kaarel Kotkas, Triin Hertmann, Jevgeni Kabanov jne. Lisaks Eesti fondidele Superangels, United Angels ja Lemonade Stand liitus selle ringiga ka brittide LocalGlobe.

"Minu parem Eesti"
2024. aastal alustati Taavi Kotka algatusel Eestis pilootprojekti "Minu parem Eesti", mille eesmärk on aidata erakapitali abil lahendada mõnd ühiskonnas parasjagu pakilist probleemi. Selleks leitakse erasektorist ettevõtted, kes soovivad osa oma kasumist suunata sihtotstarbeliselt ühiskonnas mõne kitsaskoha või probleemi lahendamiseks, ja teiselt poolt selgitatakse rahvaküsitlusega välja need tegevusvaldkonnad või Eestimaa piirkonnad, kuhu erasektor peaks hakkama edaspidi oma toetust suunama. Projekti algatusgruppi kuulusid ettevõtetest Bolt, LHV, Tele2 ja TKM Grupp, kes panid välja kokku 100 000 eurot. Infokorjeküsitlus, kus võisid arvamust avaldada kõik Eesti eraisikud, oli avatud 5.–26. maini. Valikuvariantidena oli välja pakutud seitse valdkonda. Rahvahääletuse esimeses etapis osales ligi 10 000 ja teises ligi 12 000 vastajat. Tulemused näitasid selgelt, et Eesti inimeste arvates vajavad kiiret ja tõenduspõhist lahendust noorte vaimse tervise küsimused.Algas pilootprojekt „Minu parem Eesti“ ehk 100 000 eurot läheb jagamisele Tele 2 koduleht. 06.05.2024.Mis uudist? ⟩ Taavi Kotka: 100 000 euro suurune toetusprojekt aitab sadu noori Postimees TV, 17.10.2024.

"Ettemõte"
Alates 2024. aasta algusest arutleb Taavi Kotka koos ajakirjanik Henrik Roonemaaga innovaatilise ühiskonnaedenduse teemadel igakolmapäevastes taskuhäälingusaadetes "Ettemõte", mis on keskendunud idufirmade rollile ja vaatepunktile ning on kuulatavad kõigepealt Delfi Ärilehes ja Delfi Taskus. 2025. aasta alguse seisuga on valminud üle poolesaja saate.Ettemõte: Roonemaa ja Kotka idupodcast Delfi Tasku. Vaadatud 12.02.2025. 

Tunnustus
 2011 – aasta ettevõtja (koos Priit Alamäega)
 2014 – Euroopa parim IT-juht
 2016 – Valgetähe III klassi teenetemärk
 2024 – Aasta Õpetaja auhind aasta hariduse sõbra kategoorias

Isiklikku
Kotka on kirglik golfimängija, kes on saavutanud harrastajate tasemel Eestis võistlustel kõrgeid kohti.President Cupi võitjad Estonian Golf and Country Clubi koduleht. 20.09.2023.BECC Open Golf Tournament 2009 on 10 May at Jõelähtme, Estonian Golf & Country ClubÕnnitleme edukaid klubiliikmeid Estonian Golf and Country Clubi koduleht. 18.12.2023.

Viited

Välislingid

 "Webmedia juhiks sai Taavi Kotka" Postimees, 20. november 2006
 "Taavi Kotka: töötada tuleb sisemise põlemisega" Ärileht, 29. oktoober 2008
 "Taavi Kotka: Hüvasti, Webmedia!" Director, oktoober 2012
 "Lagunes Eesti parim äriduo. Miks?" Eesti Ekspress, 4. juuli 2013
 "Taavi Kotka lahkub asekantsleri kohalt erasektorisse – intervjuu" ERR, 26. oktoober 2016
 Kärt Anvelt. "Taavi Kotka: meil on ainult üks Eesti, mida paremaks muuta" Delfi Ärileht, 29. oktoober 2016
 E-residentsuse koduleht
 Idufirma KOOS.io koduleht
 Pilootprojekti "Minu parem Eesti" koduleht

Kategooria:Eesti ettevõtjad
Kategooria:Eesti riigiametnikud
Kategooria:Hugo Treffneri Gümnaasiumi vilistlased
Kategooria:Valgetähe III klassi teenetemärgi kavalerid
Kategooria:Sündinud 1979